
Ministru kabineta sēdes protokollēmums

Informatīvais ziņojums "Par darba grupas publiskā iepirkuma efektivitātes palielināšanai rezultātu un priekšlikumiem tālākai publisko iepirkumu sistēmas attīstībai"

· 1. Pieņemt zināšanai informatīvo ziņojumu.
· 2. Konceptuāli atbalstīt informatīvajā ziņojumā ietverto darba grupas piedāvāto publisko iepirkumu sistēmas attīstības scenāriju Nr.1.
· 3. Pieņemt zināšanai informatīvā ziņojuma 3.pielikumā pievienoto labās prakses apkopojumu "Labās prakses ieteikumi publiskā iepirkuma efektivitātes veicināšanai – konkurence, kopīgie iepirkumi un centralizācija, ātrums" un aicināt pasūtītājus ar to iepazīties un pārņemt labo praksi.
· 4. Atbalstīt informatīvā ziņojuma 4.pielikumā pievienotos likumprojekta priekšlikumus "Grozījumi Publisko iepirkumu likumā".
· 5. Uzdot finanšu ministram iesniegt priekšlikumus likumprojektā "Grozījumi Publisko iepirkumu likumā" (Nr.996/Lp14) Saeimā uz 2.lasījumu atbilstoši informatīvā ziņojuma 4.pielikumā ietvertajiem regulējuma priekšlikumiem.
· 6. Finanšu ministrijai atbilstoši likumprojekta "Grozījumi Publisko iepirkumu likumā" (Nr.996/Lp14) atbalstītajai redakcijai Saeimā 2.lasījumā sagatavot un iesniegt attiecīgus grozījumus Sabiedrisko pakalpojumu sniedzēju iepirkumu likumā, Aizsardzības un drošības jomas iepirkumu likumā un Publiskās un privātās partnerības likumā Saeimas Budžeta un finanšu (nodokļu) komisijā, un lūgt tos virzīt kā komisijas likumprojektus.
· 7. Finanšu ministrijai ne vēlāk kā sešu mēnešu laikā no likumprojektā "Grozījumi Publisko iepirkumu likumā" (Nr.996/Lp14) ietverto grozījumu Publisko iepirkumu likumā un attiecīgo grozījumu Sabiedrisko pakalpojumu sniedzēju iepirkumu likumā, Aizsardzības un drošības jomas iepirkumu likumā un Publiskās un privātās partnerības likumā izsludināšanas izstrādāt un iesniegt Ministru kabineta saistītos grozījumus Ministru kabineta noteikumos.
· 8. Konceptuāli atbalstīt Elektronisko iepirkumu sistēmas uzturēšanas un attīstīšanas funkciju un ar to saistīto amata vietu nodošanu Iepirkumu uzraudzības birojam ar 2026.gada 1.janvāri:
· 8.1. noteikt, ka, sākot ar 2026.gada 1.janvāri, Iepirkumu uzraudzības birojs kā publisko iepirkumu centrālā vadības un infrastruktūras nodrošinātāja iestāde pārņem savā bilancē no Valsts digitālās attīstības aģentūras Elektronisko iepirkumu sistēmu ar visām tās apakšsistēmām: e-konkursi, e-izsoles, e-izziņas, e-pasūtījumi;
· 8.2. noteikt, ka Valsts digitālās attīstības aģentūra esošā tai piešķirtā finansējuma ietvaros turpina nodrošināt esošās Elektronisko iepirkumu sistēmas izmitināšanu tehniskajā infrastruktūrā, tajā skaitā nepieciešamo licenču nodrošināšanu, tehnisko administrēšanu, sistēmas drošības pārvaldību, lietotāju atbalstu;
· 8.3. uzdot Iepirkumu uzraudzības birojam un Valsts digitālās attīstības aģentūrai divu mēnešu laikā sagatavot Elektronisko iepirkumu sistēmas uzturēšanas un attīstīšanas funkcijas pārņemšanas plānu, nodrošinot sistēmas darbības nepārtrauktību;
· 8.4. uzdot Finanšu ministrijai sadarbībā ar Iepirkumu uzraudzības biroju līdz 2025.gada 1.novembrim sagatavot un iesniegt izskatīšanai Ministru kabinetā nepieciešamos grozījumus attiecīgajos Ministru kabineta noteikumos par publiskajiem elektroniskajiem iepirkumiem;
· 8.5. Iepirkumu uzraudzības birojam un Valsts digitālās attīstības aģentūrai līdz 2025.gada 1.novembrim sagatavot un iesniegt izskatīšanai Ministru kabinetā atbilstošus grozījumus iestāžu nolikumos.
· 8.6. Valsts digitālās attīstības aģentūrai sagatavot un līdz 2025.gada 1.decembrim iesniegt izskatīšanai Ministru kabinetā izvērtējumu par Elektroniskajā iepirkumu sistēmā esošajos e-pasūtījumos (e-katalogos) pieejamo preču un pakalpojumu kvalitāti un nepieciešamību.
· 9. Lai izpildītu 8.punktā doto uzdevumu, 2026.gada budžeta veidošanas procesā paredzēt atbilstošu kapacitāti Iepirkumu uzraudzības birojam, nodrošinot finansējuma un amata vietu pārdali no Valsts digitālās attīstības aģentūras:
· 9.1. pārdalīt piecas amata vietas;
· 9.2. pārdalīt finansējumu no Viedās administrācijas un reģionālās attīstības ministrijas budžeta programmas 32.00.00 "Valsts digitālās attīstības politikas īstenošana" uz Finanšu ministrijas budžeta programmu 32.00.00 "Iepirkumu uzraudzības birojs" 2026.gadā un turpmāk ik gadu 1 061 855 EUR apmērā, nepieciešamības gadījumā to precizējot.
· 10. Lai varētu uzsākt darbu pie Iepirkumu uzraudzības biroja uzturētās Publikāciju vadības sistēmas pielāgošanas publisko iepirkumu sistēmas attīstības scenārija Nr.1 ieviešanai daļā par iepirkumu plānu publiskošanu, uzdot Iepirkumu uzraudzības birojam sākt pielāgošanas darbus pēc informatīvā ziņojuma apstiprināšanas Ministru kabinetā.
· 11. Zemkopības ministrijai uzsākt veidot kompetences centra funkciju pārtikas piegāžu un ēdināšanas pakalpojumu iepirkumiem esošā finansējuma ietvaros.
· 12. Viedās administrācijas un reģionālās attīstības ministrijai (Valsts digitālās attīstības aģentūrai) uzsākt veidot kompetences centra funkciju informācijas un komunikāciju tehnoloģiju iepirkumiem esošā finansējuma ietvaros.
· 13. Ar 2026.gada 1.janvāri pašvaldībām uzsākt centralizēti vadīt publisko iepirkumu procesu pašvaldībās.
· 14. Pieņemt zināšanai, ka Iepirkumu uzraudzības birojs pēc publisko iepirkumu sistēmas attīstības scenārija Nr.1 ieviešanas 2027.gada otrajā ceturksnī iesniedz pirmo ikgadējo publisko iepirkumu jomas snieguma novērtējumu, kas ir par 2026.gadu.
· 15. Uzdot Iepirkumu uzraudzības birojam pēc publisko iepirkumu sistēmas attīstības scenārija Nr.1 ieviešanas līdz 2026.gada 1.jūlijam noteikt publisko iepirkumu veiktspējas pamatrādītājus.
· 16. Uzdot Iepirkumu uzraudzības birojam pēc publisko iepirkumu sistēmas attīstības scenārija Nr.1 ieviešanas līdz 2027.gada 1.aprīlim apzināt tvērumu, kurām publisko iepirkumu kategorijām iespējams periodiski noteikt references cenas, un izstrādāt metodoloģiju to aprēķināšanai.
· 17. Nozaru ministrijām ne vēlāk kā trīs mēnešu laikā no likumprojektā "Grozījumi Publisko iepirkumu likumā" (Nr.996/Lp14) ietverto grozījumu Publisko iepirkumu likumā par Ministru kabineta 2017.gada 20.jūnija noteikumu Nr.353 “Prasības zaļajam publiskajam iepirkumam un to piemērošanas kārtība” atcelšanu izsludināšanas izstrādāt vadlīnijas par prasībām zaļajam publiskajam iepirkumam un to piemērošanas kārtību attiecīgajā jomā, ja tādas ir nepieciešamas.
· 18. Uzdot Finanšu ministrijai lūgt pasūtītājiem pirms 2027.gada valsts budžeta sagatavošanas sniegt aprēķinus par iespējamiem ietaupījumiem no publisko iepirkumu sistēmas uzlabojumiem, balstoties uz informatīvajā ziņojumā minēto ietaupījumu aprēķina metodi.

